Santeri Huovila

**Santeri Mikael Huovila** (s. 16. heinäkuuta 2004 Nurmijärvi) on suomalainen jääkiekkoilija, joka edustaa SM-liigajoukkue JYPiä. Hän on pelipaikaltaan vasen laitahyökkääjä.

## Ura
### Seuraura
Huovila on kotoisin Nurmijärven Klaukkalasta. Hän aloitti jääkiekkoilun omien sanojensa mukaan noin 5–6-vuotiaana. Huovilan kasvattajaseura on Kurra Hockey, josta hän siirtyi juniorina sittemmin Kiekko-Vantaaseen. Kaudella 2019–2020 hän oli C-nuorten SM-karsinnoissa tehoilla 17+28=45 joukkueensa paras pistemies ja syöttäjä. Huovila jakoi myös Kiekko-Vantaan sisäisen maalipörssin voiton Antti Virtasen kanssa. Kaudella 2020–2021 hän oli tehoilla 9+13=22 seuran U18-joukkueen paras pistemies Matti Heikkisen kanssa ja paras maalintekijä Severi Lehdonmäen kanssa. Kaudeksi 2021–2022 Huovila siirtyi Jokereiden U18-joukkueeseen, jossa hän voitti SM-hopeaa.

Kaudeksi 2022–2023 Huovila palasi Kiekko-Vantaaseen ja hän siirtyi seuran U20-joukkueeseen. Huovila siirtyi kesken kauden kuitenkin JYPin U20-joukkueeseen. Kaudella 2023–2024, 23. syyskuuta 2023 pelatussa U20 SM-sarjan alkusarjan ottelussa Kiekko-Espoo Challengeria vastaan hän onnistui tekemään tehot 1+8=9 ja keräsi teholukeman +6, kun JYP voitti ottelun lukemin 11–1. Huovila valittiin sarjan marraskuun kuukauden pelaajaksi. Hän voitti lopulta koko U20 SM-sarjan pistepörssin tehoilla 16+52=68 ja palkittiin Kari Jalonen -palkinnolla. Huovila voitti myös JYPin sisäisen tehotilaston lukemalla +27. Hänet palkittiin myös sarjan parhaana hyökkääjänä Saku Koivu -palkinnolla ja Huovila valittiin ensimmäiseen tähdistökentälliseen. Pudotuspeleissä hän oli JYPin paras pistemies ja syöttäjä tehoilla 1+10=11. Huovila debytoi kauden aikana myös JYPin SM-liigajoukkueessa, jossa hän pelasi 13 runkosarjaottelua ilman tehopisteitä. Huovila teki liigadebyyttinsä 28. marraskuuta 2023 vieraissa Tampereen Ilvestä vastaan. Hänelle avautui paikka joukkueen kokoonpanosta, kun JYPin hyökkäyksestä oli sivussa terveydellisistä syistä Jarkko Malinen, Braden Christoffer, Aaro Vidgren ja C. J. Smith. Huovila merkittiin JYPin nelosketjun vasempaan laitaan Santeri Koskelan ja Rasmus Heljangon viereen. Hän sai ottelussa jääaikaa 8.19 minuuttia. Huovila pelasi kauden aikana myös yhden ottelun lainalla Mestis-joukkue KeuPa HT:ssä 9. tammikuuta 2024, jolloin hän pelasi samassa ketjussa toisen JYP-lainan Balázs Vargan kanssa.

Maaliskuussa 2024 Huovila teki JYPin kanssa kaksivuotisen SM-liigasopimuksen. Hän teki liigauransa avausmaalin kauden 2024–2025 kolmannella kierroksella 21. syyskuuta 2024 ylivoimalla Tapparaa vastaan. Kalle Kaijomaa valitsi Huovilan ottelun Alumnien tähtien kolmostähdeksi. Kaikkiaan hän pelasi varsinaisen tulokaskautensa aikana 49 runkosarjaottelua tehopistein 9+33=42, joilla Huovila oli JYPin paras pistemies ja syöttäjä. Hän voitti koko SM-liigan tulokkaiden piste- ja syöttöpörssin. Huovila rikkoi myös JYPin seurahistorian tulokkaiden syöttöennätyksen, joka oli aiemmin Sami Vatasen (23 syöttöpistettä kaudella 2019–2020) hallussa. Hän pelasi kauden aikana myös viisi ottelua lainalla KeuPa HT:n Mestis-joukkueessa. Huovila oli kauden päätteeksi kolmen kärkiehdokkaan joukossa ehdolla SM-liigan vuoden tulokkaalle myönnettävän Jarmo Wasaman muistopalkinnon voittajaksi. Hän sijoittui äänestyksessä lopulta toiseksi, kun palkinnon voitti Kiekko-Espoon maalivahti Petteri Rimpinen.

Alkukaudella 2025–2026 Huovila nousi SM-liigan elittiin ja teki 20 ottelussa tehot 3+26=29. Hän johti SM-liigan syöttöpörssiä ja oli pistepörssissä toisena, kunnes marraskuussa 2025 Huovila joutui arviolta 10–12 viikoksi sivuun leikkaushoitoa vaatineen ylävartalovamman vuoksi. Joulukuussa hän teki JYPin kanssa kolmivuotisen jatkosopimuksen, jonka viimeinen sopimuskausi sisältää option ulkomaille siirtymisestä.

### Maajoukkueura
Huovila on pelannut Suomen A-maajoukkueessa kaksi ottelua ilman tehopisteitä. Hän teki A-maajoukkuedebyyttinsä 9. huhtikuuta 2025 Riiassa Latviaa vastaan. Huovila merkittiin Suomen nelosketjun vasempaan laitaan Tommi Tikan sekä toisen debytantin, Teemu Engbergin viereen.

Huovila on pelannut myös kolme nuorten maaottelua.

## Pelityyli
Huovila tykkää omien sanojensa mukaan pelata kiekolla ja luoda paljon tilanteita muille sekä välillä itsellekin. Hän on maininnut vahvuuksikseen on luistelun, kiekossa pysymisen, harhauttamisen ja paikkojen luomisen. Huovila on maininnut esikuvikseen Sidney Crosbyn ja Nikita Kutšerovin, joista jälkimmäisenä mainittuun häntä on myös verrattu pelityyliltään. Suomalaisista NHL-pelaajista Huovila on seurannut Sebastian Ahoa, Mikko Rantasta ja Teuvo Teräväistä.

## Yksityiselämä
Huovila harrasti lapsena myös 13-vuotiaaksi asti jalkapalloa sekä tennistä ja koripalloa.

## Tilastot

## Lähteet
*
*
*

### Viitteet